Mhux li kont ħija, li rdajt minn sider ommi! Għaliex jekk barra kont niltaqa' miegħek, kont nista' nbusek bla ma jregħexni ħadd. U kont inġagħlek tidħol fid-dar t'ommi, int kont tħarriġni! U jiena nbid imħawwar kont nisqik, għasir ir-rummien tiegħi. - Bi driegħu tax-xellug iwieżen rasi, u bil-lemin jgħannaqni. L-għarus Bniet ta' Ġerusalemm, nitlobkom b'ħerqa, la tqajmux le, la tqajmux l-imħabba, qabel ma jogħġob lilha. Għeluq: Ir-Rabta Il-kor Min hija din li tielgħa mid-deżert, tielgħa mistrieħa fuq il-maħbub tagħha? L-Għarus Taħt it-tuffieħa jiena ġejt inqajmek, hemm fejn nisslitek ommok, hemm fejn batiet bil-ħlas dik li wilditek. L-Għarusa Qegħedni bħal siġill fuq qalbek , siġill fuq driegħek. Għaliex bħall-mewt qawwija l-imħabba; daqs Art l-Imwiet hi kiefra l-għira; ix-xrar tagħha xrar tan-nar, nar tal-Mulej. Ilmijiet kbar mhuma sa jaslu qatt biex jitfu l-imħabba, lanqas ix-xmajjar ma jġorruha magħhom. Il-bniedem li jrid jagħti l-ġid kollu ta' daru biex jixtri l-imħabba tmaqdir isib. Żjieda Oħtna żgħira, u ħobb ma għandhiex. X'se nagħmlulha lil oħtna dakinhar li jkun hemm min jistaqsi għaliha? Jekk inhi sur, nibnulha rampa tal-fidda; jekk inhi bieb, nagħmlulha injam taċ-ċedru. "Jiena sur, u sidri bħal torrijiet ; ġa sirt f'għajnejh bħal waħda li sabet is-sliem." Id-dwieli ta' Salamun Salamun kellu għalqa tad-dwieli f'Bagħal-ħamon; din l-għalqa ħallieha f'idejn l-għassiesa, u kull wieħed kellu jagħtih il-frott tiegħu: elf biċċa tal-fidda. L-għalqa tiegħi tad-dwieli, li hi tiegħi, tinsab quddiemi : Salamun, l-elf biċċa għalik, u mitejn għal dawk li jgħassu l-frott tagħha. Il-kunsens Inti li tgħammar fil-ġonna, sħabi qegħdin b'widnejhom miftuħa għal leħnek: semmagħhuli! Aħrab, maħbub tiegħi, kun ixbah lill-għażżiela, inkella 'l ferħ iċ-ċriev, fuq il-muntanji kollhom riħa tfuħ.